**TÁJÉKOZTATÓ**

**a közlekedési támogatásról és a kérelem kitöltéséhez**

A kérelem nyomtatványban a megfelelő választ a □-be írt X-szel kell jelölni, és a hiányzó adatokat ki kell tölteni.

**A kedvezmény megállapításának feltételeit a súlyos mozgáskorlátozott személyek közlekedési kedvezményeiről szóló 102/2011. (VI. 29.) Korm. rendelet szabályozza.**

A kérelemre és a döntésre vonatkozó időbeli szabályok:

|  |  |  |  |  |
| --- | --- | --- | --- | --- |
| **Évenkénti**  **alkalmak** | **A kérelem beadási**  **határideje** | **A döntés határideje** | **Keretszám**  **felhasználása** | **Keretszám kimerülése miatt**  **elutasított kérelmek elbírálása** |
| 1. szakasz | tárgyév  március 31-ig | tárgyév június 15-ig | 50 % erejéig | tárgyévben december 15-ig |
| 2. szakasz | tárgyév szeptember 30-ig | tárgyév december 15-ig | 50 % erejéig | következő évben ismételten  benyújtható |

**A kérelmet mindig a lakóhely szerint illetékes kormányhivatalnál kell benyújtani!**

**A kedvezmény megállapítása tekintetében**

* súlyos mozgáskorlátozott személy:
* aki a fogyatékos személyek jogairól és esélyegyenlőségük biztosításáról szóló 1998. évi XXVI. törvény (Fot.) 23. § (1) bekezdés e) pontja alapján mozgásszervi fogyatékosnak minősül, vagy f) pontja alapján halmozottan fogyatékosnak minősül és halmozott fogyatékosságai közül legalább egyik mozgásszervi fogyatékosság;
* az a személy, aki a 18. életévét nem töltötte be és a magasabb összegű családi pótlékra jogosító betegségekről és fogyatékosságokról szóló 5/2003. (II. 19.) ESzCsM rendelet (a továbbiakban: Mr.) 1. mellékletében meghatározott, az „L” betűjel szerinti mozgásszervi fogyatékosságban szenved, vagy a „P” betűjel szerinti többszörös és összetett betegségben szenved és a többszörös és összetett betegségei közül legalább az egyik mozgásszervi fogyatékosságot okoz;
* közlekedőképességében súlyosan akadályozott;
* egyéb fogyatékossággal élő személy:

*1.)fogyatékossági támogatásra jogosult:*

* a látási fogyatékos – aki segédeszközzel vagy műtéti úton nem korrigálható módon látóképessége teljesen hiányzik vagy aliglátóként minimális látásmaradvánnyal rendelkezik és ezért kizárólag tapintó-halló életmód folytatására képes;
* a hallási fogyatékos – akinek hallásvesztesége olyan mértékű, hogy a beszédnek hallás útján történő megértésére segédeszközzel sem képes, feltéve, hogy halláskárosodása 25. életévének betöltését megelőzően következett be, vagy halláskárosodása mellett a hangzó beszéd érthető ejtése elmarad;
* az értelmi fogyatékos – értelmi akadályozottsága genetikai, illetőleg magzati károsodás vagy szülési trauma következtében, továbbá tizennegyedik életévét megelőzően bekövetkező súlyos betegség miatt középsúlyos vagy annál nagyobb mértékű;
* állapota a személyiség egészét érintő fejlődés átható zavara miatt, az autonómia-tesztek alapján súlyosnak vagy középsúlyosnak minősíthető;

1. *vakok személyi járadékában részesül*;
2. *halmozottan fogyatékos*, kivéve ha legalább egyik fogyatékossága mozgásszervi fogyatékosság;
3. *a 18. életévét nem töltötte be, és magasabb összegű családi pótlékra* az Mr. 1. mellékletében meghatározottak szerint a „K” vagy az „M” betűjel alapján, vagy az „N” betűjel alapján *jogosult,* továbbá, aki az Mr. 1. mellékletében meghatározott, a „P” betűjel szerinti többszörös és összetett betegségben szenved, és a többszörös és összetett betegségei közül legalább az egyik az Mr. 1. mellékletében meghatározottak szerint a „K” vagy az „M” betűjel szerinti, vagy az „N” betűjel szerinti betegség, illetve fogyatékosság;

* tanulói, képzési jogviszonyban álló személy
* korai fejlesztésben és gondozásban részesülő gyermek;
* bölcsőde gondozottja;
* köznevelési intézmény neveltje, vagy tanulója;
* szakképző intézmény tanulója vagy képzésben részt vevő személye,
* felsőoktatási intézmény hallgatója;
* az a kiskorú gyermek, aki személyes gondoskodást nyújtó szociális, valamint a gyermek habilitációját, rehabilitációját, fejlesztő foglalkozását szolgáló egyéb intézmény gondozás, nevelés, oktatás céljából történő rendszeres látogatója, feltéve, hogy gondozása, nevelése, ellátása a hat hónapot előreláthatólag meghaladja;
* az a kiskorú gyermek, akinek egészsége megőrzése miatt gyógyító intézetbe történő szállítása havonta legalább két alkalommal szükséges;
* átképzésben részesülő álláskereső;
* keresőtevékenységet folytató személy

a foglalkoztatás elősegítéséről és a munkanélküliek ellátásáról szóló 1991. évi IV. tv 58. § (5) bekezdés e) pontja szerinti tevékenységet végző személy

* egyedülálló

az a személy, aki hajadon, nőtlen, özvegy, elvált vagy házastársától külön él, kivéve ha élettársa van azzal, hogy házastársak akkor tekinthetők külön élőnek, ha lakcímük különböző;

* önálló gépkocsi használó

az a súlyos mozgáskorlátozott, illetve egyéb fogyatékossággal élő személy, aki gépkocsi vezetésére jogosító érvényes vezetői engedéllyel rendelkezik, továbbá az a súlyos mozgáskorlátozott személy, aki három,- vagy négykerekű segédmotoros kerékpár vezetésére jogosító érvényes vezetői engedéllyel rendelkezik, vagy a gépjárművezetői alkalmasságának az átalakítás előírása mellett történő megállapításáról szóló irattal rendelkezik – és egyik esetben sem áll járművezetéstől eltiltó jogerős bírói ítélet, vagy szabálysértési határozat hatálya alatt;

* szállítást végző személy

a súlyos mozgáskorlátozott, illetve az egyéb fogyatékossággal élő személy gépkocsival történő szállítását írásbeli nyilatkozatban vállaló, gépkocsi vezetésére jogosító érvényes vezetői engedéllyel rendelkező

* vér szerinti, örökbefogadó- és nevelőszülő, házastárs, élettársi nyilvántartásba bejegyzett élettárs,
* a súlyos mozgáskorlátozott, illetve az egyéb fogyatékossággal élő személlyel legalább egy éve közös háztartásban élő, a fent felsoroltak alá nem tartozó egyenesági rokon vagy testvér,
* a súlyos mozgáskorlátozott, illetve az egyéb fogyatékossággal élő személy személygépkocsival történő szállítását a közérdekű önkéntes tevékenységről szóló törvény szerinti önkéntes jogviszonyban végző személy

amennyiben nem áll járművezetéstől eltiltó jogerős bírói ítélet, vagy szabálysértési határozat hatálya alatt;

**A szerzési, vagy átalakítás támogatásra a súlyos mozgáskorlátozott személy jogosult, ha**

* a kérelem benyújtását megelőző hét éven belül sem a kérelmező, sem rá tekintettel más személy nem részesült a kérelem szerinti közlekedési kedvezményben, és
* a keretszámra és az előnyt jelentő feltételekre tekintettel a közlekedési kedvezmény a kérelmezőnek megállapítható, és
* önálló személygépkocsi használó, vagy szállítást végző személy szállítja, és
* három-, vagy négykerekű jármű (kivéve quad), valamint a vezetés feltételeként külön jogszabály által előírt automata sebességváltóval, vagy más segédberendezéssel történő felszereléshez, átalakításhoz benyújtott kérelem esetében a kérelmező önálló személygépkocsi használó, és
* a súlyos mozgáskorlátozott személy szállítását lehetővé tevő átalakításra, vagy a biztonságos szállítást lehetővé tevő átalakításra benyújtott kérelem esetében a súlyos mozgáskorlátozott személyt szállítást végző személynek minősülő személy szállítja;

**A szerzési, vagy átalakítás támogatásra való jogosultság feltétele az egyéb fogyatékossággal élő személy esetében, hogy**

* a kérelem benyújtását megelőző hét éven belül ő maga vagy rá tekintettel más személy a kérelmezőre tekintettel nem részesült a kérelem szerinti közlekedési kedvezményben, és
* a keretszámra és az előnyt jelentő feltételekre tekintettel a szerzési támogatás számára megállapítható, és
* önálló személygépkocsi használó, vagy szállítást végző személy szállítja.

**A szerzési támogatás mértéke**:

* új járműnek minősülő személygépkocsi esetében 1.000.000.- Ft;
* újnak nem minősülő, de legfeljebb öt éve forgalomba helyezett személygépkocsi esetében a vételár 60 %-a, de legfeljebb 600 000.-Ft;
* segédmotoros kerékpárnak minősülő, három- vagy négykerekű jármű (kivéve quad) esetében a vételár 60 %-a, de legfeljebb 600 000.-Ft;
* járműnek nem minősülő, sík úton önerőből max. 10 km/óra sebességgel haladni képes gépi meghajtású kerekesszék esetében a vételár 60 %-a, de legfeljebb 600.000.-Ft;

A segédmotoros kerékpárnak minősülő, három- vagy négykerekű jármű (kivéve quad) és a járműnek nem minősülő, sík úton önerőből max. 10 km/óra sebességgel haladni képes gépi meghajtású kerekesszék esetében a vételárnak a társadalombiztosítási támogatással csökkentett vételár minősül.

**Az átalakítási támogatás mértéke**:

* az átalakítás költsége, de legfeljebb 90.000.- Ft;

**FONTOS!**

Az előnyt jelentő feltételekkel nem rendelkező súlyos mozgáskorlátozott, vagy egyéb fogyatékossággal élő személy csak akkor részesíthető közlekedési kedvezményben, ha valamennyi, előnyt jelentő feltétellel rendelkező és a jogszabályi feltételeknek megfelelő kérelem alapján megállapították a jogosultságot, és ez a keretszámot nem merítette ki.

**Előnyt jelentő feltételek:**

Ha a súlyos mozgáskorlátozott, vagy egyéb fogyatékossággal élő személy keresőtevékenységet folytat, vagy tanulói, képzési jogviszonyban áll, vagy 14 éven aluli gyermeket egyedülállóként nevel, vagy honvédelmi kötelezettség teljesítése során, azzal összefüggésben vált súlyos mozgáskorlátozottá, illetve egyéb fogyatékossággal élő személlyé.

**A támogatás felhasználása**

* Új járműnek minősülő és újnak nem minősülő, de legfeljebb öt éve forgalomba helyezett gépkocsi szerzési támogatása esetében, pályáztatási eljárás keretében kiválasztott, közreműködő vagy annak a konzorciumi szerződésben megjelölt tagjával kötött adásvételi szerződés keretében.
* Egyéb esetekben a jogosultságot megállapító hivatal által kiállított utalvány vételárba, vagy az átalakítás költségébe való beszámításával történik.
* Az adás-vételi szerződést súlyos mozgáskorlátozott, vagy egyéb fogyatékossággal élő személlyel kell megkötni, az utalványt az ő nevére kell kiállítani.
* A közreműködő szervezet a jogosultságot megállapító határozat véglegessé válását követő harminc napon belül keresi meg a kedvezményezett személyt a gépkocsi vásárlás és az esetleges kölcsön feltételeiről. Ha az adás-vételi szerződés a jogosultságot megállapító határozat véglegessé válását követő négy hónapon belül nem jön létre, a szerzési támogatás nem folyósítható.
* Az utalványt a jogosultságot megállapító hivatal a jogosultságot megállapító határozat véglegessé válását követő tizenöt napon belül állítja ki.
* A segédmotoros kerékpár, a három-vagy négykerekű jármű (kivéve quad), vagy járműnek nem minősülő, sík úton önerőből max. 10 km/óra sebességgel haladni képes gépi meghajtású kerekesszék az utalvány kiállítását követően vásárolható meg, a gépkocsi azt követően alakítható át. Az utalvány kiállítása előtti vásárlás, vagy átalakítás estén a közlekedési kedvezmény nem folyósítható.
* Az utalvány a kiállítástól számított hat hónapig használható fel.
* Az utalvány a belföldi kereskedelmi forgalomban járművek, illetve gyógyászati segédeszközök értékesítésével foglalkozó, adószámmal rendelkező kereskedőknél, illetve belföldi adószámmal rendelkező, személygépkocsi szervizelését és karbantartását végző szolgáltatónál használható fel, a vételárba, illetve az átalakítás költségébe való beszámítással.
* A személygépkocsi forgalomba helyezésére, tulajdonjogának átírására a közlekedési igazgatási hatóságnál indított eljárásban a szerzési támogatás jogosultja jár el és kezdeményezi az elidegenítési tilalomnak a járműnyilvántartásba az állam javára történő bejegyzését. A szerzési támogatás jogosultja a személygépkocsi forgalomba helyezésére vagy átírására irányuló eljárás során köteles nyilatkozni arról, hogy a személygépkocsit szerzési támogatás felhasználásával vásárolta. Ha a szerzési támogatás jogosultja az elidegenítési tilalom bejegyzésével kapcsolatos kötelezettségét nem teljesíti, a szerzési támogatást vissza kell fizetnie.
* A szerzési támogatás jogosultja, illetve örököse a hivatal előzetes hozzájárulásával az elidegenítési tilalom fennállásának ideje alatt a személygépkocsit csak akkor idegenítheti el, ha a szerzési támogatásnak a határozathozatal napjától számított időarányos részét a miniszternek visszafizeti.

**A közlekedési kedvezmény jogalap nélküli, vagy rosszhiszemű igénybevétele**

* A közlekedési kedvezmény jogalap nélküli és rosszhiszemű igénybevétele esetén a jogalap nélküli és rosszhiszemű igénybe vevő köteles azt az érvényes jegybanki alapkamat kétszeresével megnövelt összegben visszafizetni.
* Ha a visszafizetésre kötelezett igazolja, hogy tartozásának azonnali vagy egy összegben való megfizetése családi, jövedelmi, vagyoni és szociális körülményeire való tekintettel magának vagy a tartásra szoruló hozzátartozójának aránytalanul súlyos anyagi megterhelést jelentene, részére a hivatal a kérelemben megjelölt időtartamú, de legfeljebb tizenkét hónapos fizetési halasztást, vagy harminchat hónapon keresztüli részletfizetést engedélyezhet.
* A jogalap nélkül és rosszhiszeműen igénybe vevő, illetve rá tekintettel más személy hét évig nem részesíthető közlekedési kedvezményben.

**Értékesítési pontok:**

|  |  |
| --- | --- |
| Ankers Kft. | 5900 Orosháza Arany János utca 2/E. |
| Suzuki Tisza Szeged (Ankers Kft.) | 6724 Szeged, Sárosi u. 11. |
| Autó Szántó Kft., | 8900 Zalaegerszeg, Zala u. 8/A. |
| Suzuki FX Autóház, | 7630 Pécs, Schroll J. út 5. |
| Suzuki Győri Autóközpont, | 9027 Győr, Tompa u. 2. |
| Suzuki Sándor. | 5310 Kisújszállás, Deák Ferenc u 69-75 |
| Szabó Suzuki-Mazda, | 3700 Kazincbarcika, Tardonai út 59. |
| Suzuki Vagép,. | 4400 Nyíregyháza, Debreceni út 233/C |

**Közreműködő szervezet elérhetőségei:**

|  |  |
| --- | --- |
| **Neve:** | Lehetőségautó Kft. |
| **Címe:** | 1211 Budapest, Kossuth Lajos utca 21. |
| **Webes felülete:** | www.lehetosegauto.hu |
| **Email cím:** | info@lehetosegauto.hu |
| **Ügyintézők:** | Balogh István (+36 30/730-0859)  Rékai Viktor (+36 30/730-0967) |

**A kérelemhez mellékelni kell:**

1. A fogyatékossági támogatás megállapításáról szóló hatósági határozatot, vagy a megállapítás alapjául szolgáló hatályos szakhatósági állásfoglalást, szakvéleményt,

*vagy*

a tartósan beteg vagy súlyosan fogyatékos gyermek állapotáról kiállított hatályos szakorvosi igazolást,

*vagy*

a közlekedőképesség minősítéséről kiadott, a közlekedőképességében súlyosan akadályozott személy állapotát igazoló hatályos szakvéleményt,

*vagy*

a vakok személyi járadékának megállapításáról szóló hatósági határozatot,

*vagy*

a vakok személyi járadékát kérelmező csökkentlátó nyilvántartási lapot.

1. Ha az 1. pontban felsorolt iratok nem állnak rendelkezésre, a rendelkezésre álló orvosi dokumentációt és egyéb iratokat.
2. Az önálló gépkocsi használó, vagy a szállítást végző személy érvényes vezetői engedélyének másolatát.
3. Ha a szállítást a közérdekű önkéntes tevékenységről szóló törvény szerinti önkéntes végzi szerződés alapján, akkor a szerződés másolatát.
4. Ha a kérelmező kereső tevékenységet végez, az azt igazoló dokumentumokat.
5. Ha a kérelmező tanulói, képzési jogviszonyban áll, az azt igazoló dokumentumokat.
6. Ha kérelmező esetében fennáll a hadi eredetű fogyatkozás, akkor az azt igazoló szakvéleményt.
7. A vezetés feltételeként külön jogszabály által előírt automata sebességváltóval, vagy más segédberendezéssel történő felszereléshez, átalakításhoz benyújtott kérelem esetében a gépjárművezetői alkalmasságot tanúsító szakvélemény másolatát.
8. Ha kérelmező szabad mozgás és tartózkodás jogával rendelkező személy, aki Magyarországon lakóhellyel rendelkezik, vagy EU Kék Kártyával rendelkező személy, vagy összevont engedéllyel rendelkező harmadik országbeli állampolgár, akkor a jogosultság igazolása mellett be kell nyújtani a tartózkodási engedély, a tartózkodás jogcímét igazoló egyéb irat, vagy ha rokoni kapcsolat alapján hozzátartozóként válik jogosulttá, a rokoni kapcsolatot igazoló dokumentum hiteles másolatát.